યુવાન હોય કે વૃદ્ધ, ભાગ્યે જ કોઈ સ્ત્રી એવી હશે જેના ડ્રેસિંગ-ટેબલમાં એક પણ લિપસ્ટિક ન હોય. બલકે મોટા ભાગની સ્ત્રીઓને મેકઅપનું નામ પડે એટલે સૌથી પહેલાં લિપસ્ટિક યાદ આવે એટલું જ નહીં, આપણે એવી અઢળક સ્ત્રીઓને ઓળખતા પણ હોઈએ છીએ જેઓ લિપસ્ટિક વિના ઘરની બહાર પગ સુધ્ધાં મૂકતી નથી. સ્ત્રીઓના આ પ્રકારના વર્તન પાછળનું મુખ્ય કારણ એ કે આ એક બ્યુટી-પ્રોડક્ટ એવી છે જેને મેકઅપનાં અન્ય સાધનો સાથે વાપરવામાં આવે તો-તો ચહેરા પર ચાર ચાંદ લાગી જ જાય છે, પરંતુ બીજું કશું જ ન વાપરો અને માત્ર લિપસ્ટિક લગાડી લો તો પણ ચહેરો ખીલી ઊઠે છે. અલબત્ત, લિપસ્ટિકની આટઆટલી પૉપ્યુલૅરિટી છતાં મોટા ભાગની સ્ત્રીઓ લિપસ્ટિક લગાડવાની સાચી રીત વિશે અભાન હોય છે. તેમને મન માત્ર ટ્યુબમાંથી લિપસ્ટિક બહાર કાઢી હોઠ પર ઘસી લીધી એટલે કામ પતી ગયું, પરંતુ વાસ્તવમાં લિપસ્ટિક લગાડવી એ પણ એક કળા છે. તમારી ત્વચાનો રંગ, હોઠનો આકાર તથા પ્રસંગ અનુસાર યોગ્ય કલરની લિપસ્ટિક યોગ્ય રીતે લગાડવામાં આવે તો પરિણામ નિશ્ચિતપણે વધુ સારું મળી શકે છે. તો ચાલો, આજે આ કળા વિશે થોડી વિગતવાર વાતો કરીએ...